b'\n_START_ARTICLE_\nBiofeedback\n_START_PARAGRAPH_\nAng biofeedback (bigkas: /ba-yo-fid-bak/; literal na salin: "balik-tugong pangbuhay" o "katugunan ng katawan") ay ang proseso ng pagiging may kamalayan sa sari-saring mga pisyolohikong mga tungkulin na ginagamitan ng mga instrumento o aparatong nagbibigay ng mga kabatiran o impormasyon hinggil sa mga gawain ng mga sistemang ito, na may layuning mamanipula ang mga ito ayon sa kagustuhan ng isipan. Kabilang sa mga prosesong natatabanan o nakukontrol ang liboy-utak (brainwave sa Ingles), tono ng masel, konduktansiya ng balat, tulin ng tibok ng puso, at persepsiyon ng hapdi. Magagamit ang balik-tugong pambuhay upang painamin ang kalusugan o paggawa ng gawain, at nagaganap ang mga pagbabagong pisyolohikal na kasabayan ng mga pagbabago sa pag-iisip, mga emosyon, at pag-uugali. Sa kalaunan, mapapanatili ang mga pagbabagong ito na walang paggamit ng karagdagang mga kasangkapan._NEWLINE_Natuklasang epektibo ang balik-tugong pambuhay para sa pagbibigay-lunas sa mga sakit ng ulo. Mayroon ding mga eksperimentong nagpapakita na ang mga pasyenteng may mapanganib na pintig ng pusong hindi pangkaraniwan ay maaaring maturuang paghusayin o regulahin ang tulin, dami, at uri ng mga pintig. Ilan sa mga pasyenteng ito ang natutong ayusin ang kanilang mga pintig ng puso kahit na hindi na sila nakakabit sa mga aparato. Mayroon ding ibang mga pasyenteng natutong kontrolin ang kanilang presyon ng dugo.'